ምክር ቤቱ ምርጫቦርድያቀረበውን የውሳኔ ሀሳብለቋሚ ኮሚቴ መራ
አዲስ አበባ፡- የህዝብ ተወካዮች ምክር ቤት ብሄራዊ ምርጫ ቦርድ የጠቅላላ ምርጫን በተመለከተ ያቀረበውን የውሳኔ ሃሳብ መርምሮ በአብላጫ ድምጽ ያጸደቀ ሲሆን፤ የቀረበውን የውሳኔ ሃሳብ መርምሮ የመፍትሄ ሃሳብ
 እንዲያቀርብ ለህግ፣ ፍትህና አስተዳደር ጉዳዮች ቋሚ ኮሚቴ መርቷል። 
ትናንት በጠቅላይ ሚኒስቴር ጽህፈት ቤት በተካሄደው 5ኛው የሕዝብ ተወካዮች ምክር ቤት 5ኛ ዓመት የሥራ ዘመን 15ኛ መደበኛ ስብሰባ፣ የኢትዮጵያ ብሔራዊ ምርጫ ቦርድ ሰብሳቢ ወይዘሪት ብርቱካን ሚዴቅሳ የጠቅላላ
 ምርጫን የተመለከተ የውሳኔ ሃሳብ ማብራሪያ ለምክር ቤቱ አቅርበዋል። ምክር ቤቱም በቀረበው የውሳኔ ሃሳብ ላይ በመወያየት የኢትዮጵያ ብሔራዊ ምርጫ ቦርድ የጠቅላላ ምርጫን ማካሄድ አልችልም በማለት ያቀረበውን የውሳኔ
 ሃሳብ በአንድ ተቃውሞ እና በ18 ድምጸ ተአቅቦ በአብላጫ ድምጽ አፅድቆታል። 
ወይዘሪት ብርቱካን የውሳኔ ሃሳቡን ባቀረቡበት ወቅት እንደገለጹት፤ በቦርዱ የምርጫ ጊዜ ሰሌዳ የመራጮች ምዝገባ የሚጀምረው ከሚያዚያ 14 ቀን 2012 ዓ.ም ጀምሮ ቢሆንም፤ በሀገሪቱ ውስጥ በተከሰተው የኮሮና ቫይረስ ወረርሽኝ ሣቢያ በርካታ ህዝባዊ እንቅስቃሴዎች የተገደቡ በመሆኑ የምርጫ ሂደቱን በተቀመጠው የጊዜ ሰሌዳ መሰረት ማካሄድ አልተቻለም። ይሄን ተከትሎም የውሳኔ ሃሳቡን ለምክር ቤቱ እንዲያቀርቡ ሆኗል። 
የውሳኔ ሃሳቡን ያደመጡት የምክር ቤት አባላት በበኩላቸው፤ የምርጫ ቦርድ ከዚህ በፊት ምርጫውን ለማካሄድ የሚችልበትን የጊዜ ሰሌዳ በግልጽ ለህብረተሰቡ ማስታወቁን በማስታወስ፤ ወረርሽኙ በዓለምና በአገራችን መከሰቱን ተከትሎ መንግሥት ቅድሚያ ለሕዝብና ለሀገር በሚል በርካታ እርምጃዎችን እየወሰደ ባለበት በዚህ ወቅት ቦርዱም ከዚህ ጊዜ ምርጫ ማካሄድ እንደማይቻል መግለጹ ተገቢ እንደሆነ ተናግረዋል። 
ይሄን ተከትሎም ምክር ቤቱ ባብላጫ ድምጽ ያጸደቀውን የውሳኔ ሃሳብ፣ መርምሮ የመፍትሄ ሃሳብ እንዲያቀርብበት ለህግ፣ ፍትህና አስተዳደር ጉዳዮች ቋሚ
 ኮሚቴ ውሳኔ ቁጥር 8/2012 ሆኖ በ3 ተቃውሞ እና በ7 ድምጸ ተአቅቦ በአብላጫ ድምጽ መርቶታል። 
ምክር ቤቱ በብሄራዊ ምርጫ ቦርድ የጠቅላላ ምርጫን በተመለከተ የቀረበውን የውሳኔ ሃሳብ መርምሮ ከማጽደቁም በተጨማሩ፤ ሌሎች ጉዳዮች ላይ ተወያይቶ ውሳኔ አሳልፏል።፡ በዚህም መሰረት፤ በኢትዮጵያ ፌዴራላዊ ዴሞክራሲያዊ ሪፐብሊክ እና በሳዑዲ የልማት ፈንድ መካከል ለሁለተኛው አገር አቀፍ የመጠጥ ውሃ አቅርቦት፣ ሳኒቴሽንና ሃይጂን ፕሮግራም ማስፈጸሚያ የተደረገውን የብድር ስምምነትን በሙሉ ድምፅ አፅድቋል። 
ኢትዮጵያ ከኮሪያ ኤክስፖርት – ኢምፖርት ባንክ ጋር ለአዳማ የሳይንስና ቴክኖሎጂ ዩኒቨርሲቲ የልህቀት ማዕከል መመስረቻ፤ ከሳዑዲ የልማት ፈንድ ለደብረ ማርቆስ – ሞጣ የመንገድ ሥራ ማሻሻያና ማሳደጊያ ፕሮጀክት፤ ከዓለም አቀፍ የግብርና ልማት ፈንድ ለቆላማ አካባቢዎች የኑሮ ማሻሻያ ፕሮጀክት ማስፈጸሚያ የተደረገውን የብድር ስምምነት ለማጽደቅ የቀረበ ረቂቅ አዋጅ መርምሮ አጽድቋል። የኤሌክትሮኒክስ ትራንዛክሽንን ለመደንገግ የቀረበ ረቂቅ አዋጅ መርምሮ ለሚመለከተው ቋሚ ኮሚቴ መርቷል። ለመረጃዎቹ ኢቢሲ እና ፋና ብሮድካስቲንግ ኮርፖሬሽንን ዋቢ አድርገናል።ገጽ አዲስ ዘመን ሚያዝያ 23/2012
በጋዜጣው ሪፖርተር